b'\n_START_ARTICLE_\nCitronmelisse\n_START_SECTION_\nBeskrivelse\n_START_PARAGRAPH_\nCitronmelisse er en fler\xc3\xa5rig, urteagtig plante med en opstigende til opret, busket v\xc3\xa6kst. St\xc3\xa6nglerne er lysegr\xc3\xb8nne og firkantede i tv\xc3\xa6rsnit med modsat stillede blade. Bladene er \xc3\xa6gformede til hjerteformede med tandet rand. Oversiden er gr\xc3\xa6sgr\xc3\xb8n og kruset, mens undersiden er lysegr\xc3\xb8n med tydelige bladribber. Begge sider er svagt beh\xc3\xa5rede._NEWLINE_Blomstringen foreg\xc3\xa5r i juli-august, hvor man finder blomsterne i sm\xc3\xa5 stande ved bladhj\xc3\xb8rnerne. De enkelte blomster er 5-tallige og uregelm\xc3\xa6ssige med kun \xc3\xa9n symmetriakse og hvide kronblade. Frugterne er spaltefrugter med brune fr\xc3\xb8._NEWLINE_Rodsystemet best\xc3\xa5r af nogle f\xc3\xa5, kraftige og dybtg\xc3\xa5ende hovedr\xc3\xb8dder, der b\xc3\xa6rer mange, grove sider\xc3\xb8dder._NEWLINE_H\xc3\xb8jde x bredde og \xc3\xa5rlig tilv\xc3\xa6kst: 0,50 x 0,40 m (50 x 40 cm/\xc3\xa5r).\n_START_SECTION_\nHjemsted\n_START_PARAGRAPH_\nCitronmelisse er oprindeligt hjemmeh\xc3\xb8rende i Makaronesien, Nordafrika, Mellem\xc3\xb8sten, Kaukasus, Centralasien, det Indiske subkontinent og \xc3\x98st- og Sydeuropa. Den er desuden spredt og naturaliseret fra dyrkning som krydderurt og medicinplante mange andre steder i verden. Den findes sj\xc3\xa6ldent som forvildet i Danmark n\xc3\xa6r bebyggelse._NEWLINE_P\xc3\xa5 Egaleobjerget, nordvest for Athen, vokser planten i rester af den oprindelige vegetation sammen med bl.a. aleppofyr, alm. l\xc3\xb8vehale, alpeguldsl\xc3\xb8r, ametystl\xc3\xb8g, asfaltkl\xc3\xb8ver, bleg stenurt, buskhestesko, etruskisk gedeblad, h\xc3\xa5ret torngyvel, kermeseg, mastikstr\xc3\xa6, middelhavsene, nerie, Pyrus amygdaliformis (en art af p\xc3\xa6re), Rhamnus lycioides (en art af korsved), r\xc3\xb8d sporebaldrian, r\xc3\xb8dfrugtet ene, skarpbladet asparges, Verbascum undulatum (en art af kongelys), vinterkortl\xc3\xa6be og \xc3\xa6gte cypres\n_START_SECTION_\nIndholdsstoffer\n_START_PARAGRAPH_\nBlandt de mange stoffer, som Citronmelisse indeholder, er f\xc3\xb8lgende de vigtigste: Citral (40-70\xc2\xa0% er en blanding af geranial og neral), citronellal (1-20\xc2\xa0%) og \xce\xb2-caryophyllen (5-15\xc2\xa0%). Desuden indeholder planten bl.a. methylcitronellal, 6-methyl-5-hepten-2-on, geranylacetat, \xce\xb1-copaen, nerol, rosmarinsyre, harpiks, glykosider, saponiner og thymol samt en vis m\xc3\xa6ngde c-vitamin (ca. 0,25 gram pr. 100 gram t\xc3\xb8rstof). Indholdet af \xc3\xa6teriske olier afh\xc3\xa6nger dog st\xc3\xa6rkt af voksested, klimaforhold og h\xc3\xb8sttidspunkt.'